《程之元表弟奉使江西次前年送赴楚州韵戏别》
宋代·苏辙

送君守山阳，羡君食淮鱼。
送君使钟陵，羡君江上居。
怜君喜为吏，临行不欷歔。
纷纷出歌舞，绿发照琼梳。
归鞍踏凉月，倒尽清樽余。
嗟我病且衰，兀然守文书。
齿疏懒食肉，一饭甘青蔬。
爱水亦已干，尘土生空渠。
清贫虽非病，简易由无储。
家使赤脚妪，何烦短辕车。
君船系东桥，兹行尚徐徐。
对我竟不饮，问君独何欤。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。